Source: http://hlasrodin.sk/vzdelavanie/
Timestamp: 2018-12-12 06:56:43+00:00

Document:
Vzdelávanie | hlasrodin Vzdelávanie – hlasrodin
• Bude môcť moje dieťa chodiť do škôlky a školy?
• Je vôbec možné, aby bolo moje dieťa vzdelávané?
• Čo moje dieťa čaká?
Veríme, že v našom dokumente nájdete odpovede na všetky Vaše otázky.
Výchova a vzdelávanie podľa školského zákona sú založené na princípoch, z ktorých vymenujeme len zopár:
• rovnoprávnosť prístupu k výchove a vzdelávaniu so zohľadnením výchovno-vzdelávacích potrieb jednotlivca a jeho spoluzodpovednosti za svoje vzdelávanie,
• výchovného poradenstva podľa § 130 (CPPPaP, CŠPP),
• zdokonaľovania procesu výchovy a vzdelávania podľa výsledkov dosiahnutých v oblasti vedy, výskumu a vývoja.
Právo na vzdelanie má každé dieťa dané ústavou SR. Ak sa v praxi stretnete s problémami pri uplatňovaní tohto práva, alebo podľa nižšie uvedených postupov a odporúčaní podložených školským zákonom, budeme radi, ak nám o svojich skúsenostiach napíšte na: info@hlasrodin.sk
Vek od 0 do 3 rokov je z hľadiska vývinu dieťaťa veľmi dôležitým obdobím, predovšetkým z hľadiska senzo-motorickej stimulácie, spoznávania okolia a edukácie. Dôležité je začať včas a nájsť vývojovo vhodný spôsob podpory, stimulácie a edukácie prostredníctvom odborníkov, ktorí Vám môžu poradiť a pomôcť. Nezabúdajte pri tom rešpektovať svoje dieťa so ZZ a jeho potenciál, neporovnávajte ho s druhým dieťaťom, pretože na svete ani pri rovnakej diagnóze neexistujú dve deti, ktoré sú rovnaké. Samotné učenie v tomto veku u detí prebieha hlavne v prirodzenom prostredí rodiny, prípadne s podporou v materských centrách. Jasle a iné zariadenia, ktoré majú deti možnosť bežne navštevovať, v súčasnosti deti so ZZ nemajú. Chceme Vás preto nasmerovať, aby ste okrem terapií a stimulácií, ktoré absolvujete súkromne a za peniaze, využili aj zákonom určené možnosti podpory „učenia sa“ Vášho dieťaťa so ZZ čím skôr po narodení.
1. Skríning – myslí sa vyhľadávanie detí so ZZ (nie masový skríning v triede medzi zdravými deťmi), ktoré sa vykonávajú zväčša v spolupráci s lekármi a klinickými odborníkmi (napr. neurológmi, foniatrami, pediatriami, klinickými psychológmi, logopédmi...).
• vypracovanie a realizácia individuálnych plánov pre klientov – navrhnutých podľa ich individuálnych výchovno-vzdelávacích potrieb, priebežné prehodnocovanie individuálnych plánov
8. Spolupráca s ďalšími subjektami zainteresovanými v starostlivosti o dieťa so ZZ v ranom veku a jeho rodinu: CVI, MŠ, ŠMŠ, lekári (foniatri, neurológ, pedopsychiater...).
Pre CŠPP je typická odbornosť v oblasti ZZ tzn., že v jednotlivých CŠPP sa odborníci zameriavajú na určitý druh znevýhodnenia (napríklad: autizmus, sluchové, zrakové, telesné, narušená komunikačná schopnosť...) a preto poskytujú rodinám jedinečnú expertnosť pre to-ktoré znevýhodnenie.
Vzdelávanie detí so zdravotným znevýhodnením vo veku od 3 do 6 rokov
Nevyhnutnou súčasťou života dieťaťa so ZZ je láska, podpora, rodinné zázemie ako aj stimulácia a podnetné prostredie pre zabezpečenie rozvoja jeho potenciálu a následného zlepšenia kvality života. Zároveň vo veku od 3 do 6 rokov je nevyhnutnou potrebou socializácia Vášho dieťaťa do komunity vrstovníkov (ak je na to pripravené), pretože aj ono má potrebu učiť sa, spoznávať nové veci a svet okolo seba z iného uhla pohľadu ako je ten Váš. Pri zaraďovaní Vášho dieťaťa so ZZ do kolektívu je dôležité uvedomiť si nielen svoje práva, ale aj povinnosti, ktoré máte a naučiť sa byť partnerom odborníkov, ale aj rodičov vrstovníkov Vášho dieťaťa.
Prvotnou formou vzdelávania detí so ZZ vo veku od 3 do 6 rokov je podľa odborníkov senzo-motorická stimulácia a nasýtenie potrieb pod odborným vedením, s akceptovaním špeciálnych výchovno-vzdelávacích potrieb. Pre zorientovanie sa vo veci stimulácií, terapií a vzdelávania dieťaťa so ZZ vo veku od 3 do 6 rokov je vhodné osloviť Centrá špeciálno-pedagogického poradenstva (CŠPP) vo Vašom meste alebo v jeho blízkosti, ktoré majú v kompetencii starostlivosť o dieťa, ktorému bolo diagnostikované lekárom alebo iným odborníkom napríklad telesné, zrakové, sluchové, mentálne, viacnásobné postihnutie, autizmus alebo iná pervazívna porucha. Tu patria aj deti s narušenou komunikačnou schopnosťou, poruchou aktivity a pozornosti. Ak ste o tom nevedeli, je to možnosť daná zo zákona.
INFORMÁCIA: Ak ste u Vášho dieťaťa pozorovali zmeny až v tomto veku a nebolo diagnostikované žiadnym odborníkom alebo lekárom na základe čoho by ste podľa zákona spadali do kompetencie CŠPP, je dobré navštíviť Centrum pedagogicko-psychologického poradenstva a prevencie (CPPPaP), ktoré má v kompetencii deti s poruchou správania alebo učenia, deti, ktoré sú choré alebo zdravotne oslabené, prípadne zisťuje, či je nadané. Ak u dieťa ešte nie je možné určiť diagnózu, CPPPaP môže Vaše dieťa sledovať, prípadne mu poskytnúť terapie a stimulácie podľa potreby, alebo dať odporúčanie pre materskú školu o potrebách dieťaťa. Viac informácii nájdete na Centrum pedagogicko-psychologického poradenstva a prevencie.
V prípade stimulácie celkového vývinu vo Vašom domácom prostredí pomôžu Vášmu dieťatku so ZZ Centrá včasnej intervencie (ďalej len CVI). Ak ich už navštevujete, môžete v ich starostlivosti ostať aj naďalej až do 7 rokov veku dieťaťa. Ak ste sa o tom dozvedeli až z týchto riadkov, využite túto možnosť a vyhľadajte CVI, ktoré je najbližšie k Vášmu bydlisku.
V tomto období už môžete zvážiť a následne požiadať aj o zaradenie Vášho dieťaťa so ZZ do bežnej materskej školy (MŠ), prípadne špeciálnej materskej školy (ŠMŠ). Ide o predškolské vzdelávanie (v školskom zákone definované ako Predprimárne vzdelávanie), o ktoré sa môžete uchádzať na základe odporúčania CŠPP alebo CPPPaP.
Základom pre budúcu existenciu Vášho dieťaťa so ZZ v spoločnosti je jeho začlenenie do kolektívu rovesníkov. Ide o to, ukázať Vášmu dieťaťu, že patrí do širšieho spoločenstva ako je jeho rodina a známi. Dieťa sa tu môže naučiť denný rytmus, osvojiť si denne sa opakujúce činnosti a aktivity v kolektíve, získať nové sociálne zručnosti a návyky, pozorovať a počúvať dianie okolo seba, ktoré je iné ako v domácom prostredí. Nachádza svoje vlastné prostriedky ako sa vyjadriť a presadiť v kolektíve detí.
Zo zákona je v súčasnosti garantovaný nárok na predprimárne vzdelávanie v MŠ len jeden rok pred plnením povinnej školskej dochádzky (§ 3 písm. a školského zákona). To znamená, že ak Vaše dieťa do MŠ (predpokladáme aj do ŠMŠ) nezaradia skôr, nemáte sa na čo odvolať, pretože MŠ takúto povinnosť zo zákona nemajú.
Na predprimárne vzdelávanie v MŠ sa prijíma spravidla dieťa od 3-6 rokov jeho veku (v prípade voľných kapacít); výnimočne možno prijať dieťa od 2 rokov. Na predprimárne vzdelávanie (MŠ, ŠMŠ) sa prijíma dieťa, ktoré dovŕšilo 6 rokov a ktorému bol odložený začiatok plnenia povinnej školskej dochádzky alebo mu bolo dodatočne odložené plnenie povinnej školskej dochádzky. Na predprimárne vzdelávanie sa prednostne prijíma dieťa, ktoré dovŕšilo 5 rokov veku, dieťa s odloženým začiatkom plnenia povinnej školskej dochádzky a dieťa s dodatočne odloženým začiatkom plnenia povinnej školskej dochádzky (§ 59 ods. 1 až 2 školského zákona).
Prijímanie dieťaťa do zariadenia MŠ sa riadi § 5 ods. 14 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších prepisov v znení: Riaditeľ MŠ rozhoduje o:
a) prijatí dieťaťa do MŠ,
b) zaradení na adaptačný pobyt alebo diagnostický pobyt dieťaťa v MŠ,
Ďalšie podrobnosti o prijímaní detí do MŠ ustanovuje § 3 vyhlášky Ministerstva školstva Slovenskej republiky č 306/2008 Z. z. o materskej škole v znení neskorších predpisov.
U detí so ZZ neexistujú zo zákona žiadne výnimky pre prijatie do MŠ, pretože aj oni sú vzdelávateľné a potrebujú byť začlenené do kolektívu rovnako ako deti zdravé. Ak sa Vám nepodarí umiestniť dieťa so ZZ do bežnej MŠ (zoznam MŠ v SR), môžete požiadať o umiestnenie do ŠMŠ (zoznam ŠMŠ v SR).
Zistite si o akú ŠMŠ ide (možno je zameraná na určitý druh ZZ), akou formou prebieha vzdelávanie a podobne. Niektorí rodičia majú skúsenosť, že pri závažnejšom ZZ majú práve tieto ŠMŠ vytvorené lepšie podmienky na prácu s deťmi so ZZ (menší počet detí v triede, pomôcky, prítomnosť liečebného alebo špeciálneho pedagóga a podobne).
O prijatí dieťaťa so zdravotným postihnutím rozhoduje riaditeľ MŠ po vyjadrení príslušného zariadenia výchovného poradenstva a prevencie a vyjadrení všeobecného lekára pre deti a dorast; ak ide o dieťa so zmyslovým a telesným postihnutím, vyjadrením príslušného odborného lekára (§ 59 ods. 5 školského zákona).
POZOR: V prípade neprijatia dieťaťa do MŠ (integrácia) alebo ŠMŠ neexistuje žiaden právny predpis pre zákonných zástupcov ako postupovať keď nesúhlasia s rozhodnutím riaditeľa MŠ alebo ŠMS. Zákonný zástupca môže opätovne požiadať o prehodnotenie rozhodnutia (nie je to však odvolanie sa proti rozhodnutiu podľa všeobecných predpisov o správnom konaní). Argumentom v prospech prehodnotenia prijatia dieťaťa so ZZ do MŠ môže byť právo na rovnaký prístup ku vzdelaniu detí so ZZ.
• Odporúčame osloviť všetky MŠ vo Vašom okolí
• Ak odmietli prijať Vaše dieťa so ZZ do MŠ oslovte ŠMŠ vo Vašom okolí.
• MŠ prípadne ŠMŠ kontaktujte telefonicky alebo osobne v priebehu celého roka a potom písomne podajte Žiadosť o prijatie dieťaťa do MŠ v zákonne stanovenom období podľa termínu v danej škôlke (často v mesiacoch marec – máj).
• Informácie o svojom dieťati podávajte stručne a konštruktívne, podrobnejšie pri osobnom stretnutí.
• Integrácia a inklúzia je vecou aj nás, rodičov – pokúsiť sa našim deťom so ZZ dať možnosti aké majú zdravé deti a rozhodnite sa aj na základe informácií: Približný postup, ktorý je dobré dodržať pri rozhodovaní sa pre tú-ktorú materskú školu (škôlku) / základnú školu (školu).
O zaradení dieťaťa so špeciálnymi výchovno-vzdelávacími potrebami rozhodne riaditeľ na základe odporúčania všeobecného lekára pre deti a dorast a školského zariadenia výchovného poradenstva a prevencie a informovaného súhlasu zákonného zástupcu. Počet detí v triede môže byť znížený najviac o dve za každé dieťa so špeciálnymi výchovno-vzdelávacími potrebami. Maximálny počet zaradených detí so špeciálnymi výchovno-vzdelávacími potrebami v jednej triede sú 2 (§ 28 ods. 12 školského zákona).
INFORMÁCIA: Na základe § 28 ods. 12 neprijme MŠ dieťa so ZZ, pretože by bola nútená znížiť počet miest pre deti bez ZZ. Rodičia konštatujú, že problémy v prijímaní detí so ZZ sú častokrát z dôvodu nízkej kapacity MŠ, nedostatočného financovania a prispôsobenia materiálno-technických, priestorových a personálnych podmienok pre takéto dieťa, ako aj samotného nesúhlasu zriaďovateľa.
• Nevzdávajte sa a bojujte o prijatie Vášho dieťaťa so ZZ, zvlášť ak máte ešte aj odporúčanie CŠPP.
• Ponúknite škôlke, ak máte možnosť, pomoc pri zlepšení prostredia, ako aj s vybavením pomôcok, ktoré by dieťaťu so ZZ umožnili pobyt v materskej škole. Prípadne na začiatku môžete ponúknuť aj zapožičanie svojich vlastných pomôcok.
• Personálne by si mohla materská škola pomôcť žiadosťou o asistenta učiteľa, ktorý by aspoň čiastočne pomáhal Vášmu dieťaťu. Asistenti však nie sú nárokovateľní a nie sú ani k dispozícii výhradne pre jedno dieťa.
• Osobne oslovte poslancov miestneho zastupiteľstva v obci alebo v mestskej časti so žiadosťou o zabezpečenie financovania asistenta, prípadne inej formy pomoci učiteľom (pomocný pedagogický personál formou absolventskej praxe a podobne).
• K predškolskému vzdelávaniu pristupujte citlivo, s ohľadom na odporúčania odborníkov, ktorí s Vaším dieťaťom pracujú, ako aj na potreby a možnosti svojho dieťaťa, ale aj ďalších detí navštevujúcich dané predškolské zariadenie.
Ak riaditeľ MŠ alebo príslušné školské zariadenie výchovného poradenstva a prevencie zistí, že vzdelávanie začleneného dieťaťa nie je na prospech začlenenému dieťaťu alebo deťom, ktoré sú účastníkmi výchovy a vzdelávania, navrhne po písomnom súhlase zriaďovateľa materskej školy a písomnom súhlase príslušného zariadenia výchovného poradenstva a prevencie zákonnému zástupcovi iný spôsob vzdelávania dieťaťa. Ak zákonný zástupca nesúhlasí so zmenou spôsobu vzdelávania svojho dieťaťa, o jeho ďalšom vzdelávaní rozhodne súd (§ 28 ods. 13 školského zákona).
TIP PRE RODIČOV: Aby k takýmto situáciám nedochádzalo, existujúce očakávania Vás – rodičov detí so ZZ by mali byť komunikované medzi CVI, CŠPP, učiteľmi a Vami – rodičmi, ale aj medzi rodičmi zdravých detí a rodičmi ďalších detí so ZZ (spolužiakmi). Dôležité je informovať a poukazovať nenásilnou formou na pozitíva vzdelávania detí so ZZ, ako aj ich inklúziu.
INFORMÁCIE NA ZÁVER: Miesto a termín podávania žiadostí pre nasledujúci školský rok zverejní riaditeľ každej MŠ, ŠMŠ po dohode so zriaďovateľom na dostupnom mieste. Spolu s miestom a termínom zverejní aj podmienky prijímania detí. V tomto roku je prihlasovanie detí do MŠ a ŠMŠ pre tento rok posunuté (vzhľadom na neskorší zápis prvákov do ZŠ). Sú však mestá, kde je možné podať prihlášku skôr, preto je najlepšie skontaktovať sa s riaditeľom MŠ, ŠMŠ alebo odborom školstva na mestskom úrade, kde vám poskytnú presné informácie o vyťaženosti MŠ. Počet žiadostí nie je nijako obmedzený, môžete podať žiadosť aj do viacerých MŠ naraz.
POZOR: Ak vaše dieťa prijmú do viacerých MŠ, rozhodnite sa pre jednu a ostatné o tom upovedomte.
• Žiadosť o prijatie (MŠ, ŠMŠ ju väčšinou majú na vlastných webových stránkach)
• Odporúčanie všeobecného lekára pre deti a dorast (zvyčajne je súčasťou žiadosti o prijatie)
• Odporúčanie príslušného CŠPP alebo CPPPaP (väčšinou sa to vyžaduje u detí so špeciálnymi výchovno-vzdelávacími potrebami, ktoré sú integrované)
• Vyjadrenie a odporúčanie odborného lekára (niekde to vyžadujú – informujte sa v danej MŠ alebo ŠMŠ)
Ak nie je možné dieťa so ZZ umiestniť do MŠ v spádovej oblasti alebo niekde v okolí alebo do ŠMŠ, môžu rodičia požiadať o ambulantnú starostlivosť v Domove sociálnych služieb (ďalej DSS). Pred rozhodnutím si preverte reálne možnosti vzdelávania, výchovy, starostlivosti a stimulácií Vášho dieťaťa v konkrétnej DSS.
Informácie o poskytovaní sociálnej služby pre Vaše dieťa nájdete v § 38 zákon č. 448/2008 Z. z. o sociálnych službách:
• DSS, ktoré poskytujú službu dieťaťu, majú zo zákona povinnosť „utvárať podmienky na vzdelávanie“ (zákon o sociálnych službách § 38 ods. 2 písmeno c bod 1).
• Ak sa v DSS poskytuje sociálna služba deťom, poskytuje sa im výchova. (§ 38, ods. 3 zákona o sociálnych službách).
• Ak má poskytovateľ sociálnej služby na to vytvorené podmienky, môže vykonávať na účel zvýšenia kvality poskytovanej sociálnej služby muzikoterapiu, arteterapiu, hipoterapiu, canisterapiu, biblioterapiu, hydroterapiu, aromaterapiu a činnostnú terapiu. (§ 61, ods. 7 zákona o sociálnych službách).
• DSS môže poskytovať aj fyzioterapiu ak má na to vytvorené podmienky.
V prípade rozhodnutia sa pre ambulantnú formu DSS:
• Poskytnite personálu DSS, ktorý bude s Vaším dieťaťom v kontakte, čo najviac informácií a poukážte v akých oblastiach potrebuje podporiť, stimulovať a podobne.
• Nebojte sa informovať o svojom dieťati, o spôsobe jeho vzdelávania, stimulácií priebežne, alebo aj každý deň.
• Dohodnite sa na cieľoch, ktoré chcete dosiahnuť doma, ale aj v zariadení DSS
• Predkladajte svoje návrhy na základe individuálnych potrieb Vášho dieťaťa.
• Zaujímajte sa o dianie v DSS a buďte im nápomocní, aby ste vytvorili partnerský vzťah.
Vzdelávanie detí so zdravotným znevýhodnením od 6 rokov
Každé dieťa má povinnosť nastúpiť do školy a plniť si povinnú školskú dochádzku (v zákone zadefinované ako primárne vzdelávanie v základnej škole (ZŠ) alebo špeciálnej základnej škole (ŠZŠ) a preto je Vašou povinnosťou ísť na zápis do spádovej školy (v mieste trvalého bydliska).
Vzdelávanie detí so ZZ vo veku od 6 rokov môže prebiehať:
• v bežnej základnej škole (ďalej len ZŠ) v bežnej triede formou integrácie
• v bežnej ZŠ v špeciálnych triedach
• v špeciálnej základnej škole (ďalej len ŠZŠ)
• v Domove sociálnych služieb (ďalej len DSS)
Rozhodnutie kam dáte svoje dieťa so ZZ je na Vás, ako rodičovi, ale malo by byť podporené aj odporúčaním poradenského zariadenia (Približný postup, ktorý je dobré dodržať pri rozhodovaní sa pre tú-ktorú materskú školu (škôlku) / základnú školu (školu)). Na Slovensku v súčasnej dobe pôsobia 2 druhy poradenských zariadení, ktoré zo zákona poskytujú svoje služby, pričom každé z nich sa zameriava na iný okruh detí. Ide o:
• Centrum psychologicko-pedagogického poradenstva a prevencie
Pre lepší prehľad a pochopenie, ktoré poradenské zariadenie by ste mali navštíviť, Vám ponúkame rozdelenie podložené zákonom.
Centrum pedagogicko-psychologického poradenstva a prevencie (CPPPaP) poskytuje komplexnú psychologickú, špeciálnopedagogickú, diagnostickú, výchovnú, poradenskú a preventívnu starostlivosť deťom, okrem detí so zdravotným postihnutím, najmä v oblasti optimalizácie ich osobnostného, vzdelávacieho a profesijného vývinu, starostlivosti o rozvoj nadania, eliminovania porúch psychického vývinu a porúch správania. Zákonným zástupcom a pedagogickým zamestnancom poskytuje poradenské služby.
Podľa § 2 písm. l) školského zákona je dieťaťom so zdravotným postihnutím (ZP) alebo žiakom so ZP dieťa alebo žiak s mentálnym postihnutím, sluchovým postihnutím, zrakovým postihnutím, telesným postihnutím, s narušenou komunikačnou schopnosťou, s autizmom alebo ďalšími pervazívnymi vývinovými poruchami alebo s viacnásobným postihnutím. V prípade, že u Vášho dieťaťa jedno z postihnutí vymenovaných v § 2 písm. l) ešte nebolo diagnostikované, je vhodné v prvom kroku, obrátiť sa na CPPPaP.
CPPPaP sa zameriavajú na:
• deti a žiakov s poruchou správania alebo s vývinovými poruchami učenia, ktoré sa však v predškolskom veku neodporúča definitívne diagnostikovať a tak dieťa je len v sledovaní, prípadne sa mu poskytujú terapie a stimulácie podľa potreby
• pre detí a žiakov, ktoré sú buď choré alebo zdravotne oslabené
• deti a žiakov zo sociálne znevýhodneného prostredia
• deti a žiakov s nadaním.
Centrum špeciálno-pedagogického poradenstva (CŠPP) poskytuje komplexnú špeciálnopedagogickú činnosť, psychologickú, diagnostickú, poradenskú, rehabilitačnú, preventívnu, metodickú, výchovno-vzdelávaciu a inú odbornú činnosť a súbor špeciálnopedagogických intervencií deťom so ZP vrátane detí s vývinovými poruchami s cieľom dosiahnuť optimálny rozvoj ich osobnosti a sociálnu integráciu.
Klientami sú deti a žiaci, ktorí sú diagnostikovaní lekárom alebo iným odborníkom a sú to:
• deti a žiaci s mentálnym postihnutím
• deti a žiaci so sluchovým postihnutím
• deti a žiaci zrakovým postihnutím
• deti a žiaci telesným postihnutím
• deti a žiaci s narušenou komunikačnou schopnosťou
• deti a žiakov s autizmom alebo ďalšími pervazívnymi vývinovými poruchami
• deti a žiaci s viacnásobným postihnutím.
Odborníci poradenských zariadení (CPPPaP alebo CŠPP) ak s Vami a Vaším dieťaťom už pracovali, Vám vedia poradiť možnosti vzdelávania, ktoré budú prospešné Vášmu dieťaťu. Ak ste ešte doteraz nenavštívili žiadne CŠPP, je potrebné tak urobiť do zápisu, respektíve pred vstupom do školy.
V poradenských zariadeniach vykonajú psychológovia, špeciálni pedagógovia, prípadne logopédi komplexnú diagnostiku dieťaťa, pomenujú jeho silné stránky a oblasti, v ktorých je potrebné dieťa rozvíjať. V poradenskom rozhovore vám navrhnú možnosti ďalšieho vzdelávania dieťaťa. Hlavným cieľom diagnostiky je zistiť, či dieťa má alebo nemá špeciálne potreby v oblasti vzdelávania. Ak sa ukáže, že áno, úlohou poradenského pracovníka je formulovať odporúčania pre vzdelávanie dieťaťa v konkrétnej škole, ktorú bude navštevovať. Poradenské zariadenie navrhne, aké podmienky je potrebné vytvoriť (materiálne, personálne, priestorové, a iné), aby vzdelávanie dieťaťa so špeciálnymi výchovno-vzdelávacími potrebami napĺňalo potreby konkrétneho dieťaťa. Samozrejmosťou by mala byť pravidelná komunikácia poradenského zariadenia so školou, ktorú bude dieťa navštevovať.
Rodič (alebo zákonný zástupca) dieťaťa so ZZ nesmie zabúdať na zápis a povinnú školskú dochádzku (ktorá je upravená v § 19 až § 22 školského zákona). Od plnenia povinnej školskej dochádzky nemožno nikoho oslobodiť. Povinná školská dochádzka je desaťročná a trvá najviac do konca školského roka, v ktorom žiak dovŕši 16. rok veku, ak školský zákon neustanovuje inak. Povinná školská dochádzka začína začiatkom školského roka, ktorý nasleduje po dni, keď dieťa dovŕši 6. rok veku a dosiahne školskú spôsobilosť, ak školský zákon neustanovuje inak (§ 19 školského zákona ods. 1 až 3).
Rodič – zákonný zástupca dieťaťa je povinný prihlásiť dieťa na plnenie povinnej školskej dochádzky v základnej škole („zápis“). Zápis sa koná od 1. apríla do 30. apríla, ktorý predchádza začiatku školského roka, v ktorom má dieťa začať plniť povinnú školskú dochádzku. (§ 20 školského zákona ods. 2).
Zápis je potrebné vykonať v spádovej škole (v mieste trvalého bydliska). Ak rodič vyberie ZŠ v inej oblasti je povinný nahlásiť to riaditeľovi spádovej školy (zoznam základných škôl vo Vašej oblasti a špeciálnych základných škôl).
• meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa
• meno a priezvisko, adresa zamestnávateľa, trvalé bydlisko zákonných zástupcov (§ 20 školského zákona ods. 4)
• občiansky preukaz rodiča / zákonného zástupcu
Riaditeľ školy musí po novom rozhodnúť o prijatí dieťaťa do 15. júna a zároveň do 30. júna zaslať zoznam prijatých detí, v ktorej majú trvalý pobyt. Ak dieťa po dovŕšení 6. roku veku nedosiahlo školskú spôsobilosť (potrebnú zrelosť) v niektorej z hlavných vývojových oblastí vývinu dieťaťa (telesnej, mentálnej, sociálnej a emocionálnej) a má zdravotné problémy, môže rodič (zákonný zástupca) dieťaťa so ZZ požiadať o ročný odklad povinnej školskej dochádzky alebo o zaradenie dieťaťa do nultého ročníka základnej školy.
Ak sa rozhodnete požiadať o odklad alebo pre zápis Vášho dieťaťa so ZZ na inej škole, je potrebné nahlásiť to v spádovej škole.
Ak žiadate o odklad, je potrebné dodať:
• rodný list (kvôli údajom)
• žiadosť o odklad povinnej školskej dochádzky (mnohé ZŠ, ŠZŠ ju majú na vlastných webových stránkach, Žiadosť o odklad dochádzky - VZOR)
• odporúčanie všeobecného alebo odborného lekára (mnohé ZŠ, ŠZŠ ho majú na vlastných webových stránkach, Odporúčanie lekára – odklad dochádzky - VZOR)
• odporúčanie zariadenia výchovného poradenstva a prevencie (mnohé ZŠ, ŠZŠ ho majú na vlastných webových stránkach, Odporúčanie výchovného poradcu - VZOR)
Na základe takejto komplexnej žiadosti vydá riaditeľ ZŠ rozhodnutie o odklade povinnej školskej dochádzky o jeden rok. O odklade začiatku plnenia povinnej školskej dochádzky alebo zaradení dieťaťa do nultého ročníka môže riaditeľ rozhodnúť aj na návrh MŠ, ŠMŠ, ktorú dieťa navštevuje, a na základe predchádzajúceho odporučenia zariadenia CŠPP alebo CPPPaP a s informovaným súhlasom zákonného zástupcu. Na zápis treba prihlásiť aj deti so ZZ, pretože neprihlásenie dieťaťa sa považuje za priestupok, za ktorý možno uložiť pokutu do výšky 331,94 €. Pokutu možno uložiť do jedného roka odo dňa, keď správny orgán zistil porušenie povinnosti, najneskôr však do troch rokov odo dňa, keď k porušeniu povinnosti došlo.
Rodič (zákonný zástupca) má tiež právo v prípade nezaradenia dieťaťa ani do ZŠ ani do ŠZŠ požiadať VÚC o poskytovanie sociálnej služby a zaradenie dieťaťa do DSS podľa zákona č. 448/2008 Z. z. o sociálnych službách. Rodič (zákonný zástupca) má však aj možnosť postupovať v súlade s § 19 ods. 9 školského zákona a požiadať o neposkytovanie vzdelania (de facto oslobodenie od povinnej školskej dochádzky) do pominutia dôvodov na základe písomného odporučenia všeobecného lekára pre deti a dorast a písomného odporučenia zariadenia výchovného poradenstva a prevencie.
Do triedy ZŠ možno začleniť žiaka so špeciálnymi výchovno-vzdelávacími potrebami. Ak riaditeľ školy alebo príslušné zariadenie výchovného poradenstva a prevencie zistí, že vzdelávanie nie je na prospech začlenenému žiakovi alebo žiakom, ktorí sú účastníkmi výchovy a vzdelávania, navrhne po písomnom súhlase orgánu miestnej štátnej správy v školstve a príslušného zariadenia výchovného poradenstva a prevencie zákonnému zástupcovi iný spôsob vzdelávania dieťaťa. Príslušný orgán miestnej štátnej správy v školstve uhradí zo štátneho rozpočtu zákonnému zástupcovi dieťaťa cestovné náklady vo výške ceny hromadnej dopravy na jeho dopravu do a zo školy, do ktorej bol žiak po zmene zaradený. Ak zákonný zástupca nesúhlasí so zmenou spôsobu vzdelávania svojho dieťaťa, o jeho ďalšom vzdelávaní rozhodne súd (§ 29 školského zákona ods. 10).
TIP PRE RODIČA: Pred začlenením Vášho dieťaťa so ZZ sa snažte komunikovať so školou, ale aj s rodičmi budúcich spolužiakov. Poproste o stretnutie s nimi, poukážte pod vedením školy o potrebách integrácie nielen pre Vaše dieťa, ale aj pre ostatných a nezabúdajte pritom aj na ich práva. Ide o zložitý proces, v rámci ktorého je potrebné nielen získať riaditeľa školy, ale aj rodičov, aby integrácia priniesla ovocie pre všetkých v spoločnosti. Prosím, na to nezabúdajte. Aj keď obhajujete práva svojho dieťaťa uvedomte si, že je dôležité pritom zachovať ohľaduplnosť na obidvoch stranách (zdravé deti – deti so ZZ), len vtedy zabezpečíme sociálnejšie prostredie.
Ak sa počas dochádzky žiaka do ZŠ so vzdelávacím programom pre žiakov so špeciálnymi výchovno-vzdelávacími potrebami zmení charakter potrieb žiaka alebo jeho zaradenie nezodpovedá charakteru jeho potrieb, riaditeľ ZŠ po vyjadrení príslušného zariadenia výchovného poradenstva a prevencie, odporučí zákonnému zástupcovi žiaka podať návrh na prijatie žiaka do inej školy, prípadne na základe žiadosti zákonného zástupcu rozhodne o oslobodení žiaka od povinnosti dochádzať do školy (§ 61 ods. 3 školského zákona).
Ustanovenie § 29 ods. 10 školského zákona ďalej definuje: Do triedy základnej školy možno začleniť žiaka so špeciálnymi výchovno-vzdelávacími potrebami. Ak riaditeľ školy alebo príslušné zariadenie výchovného poradenstva a prevencie zistí, že vzdelávanie nie je na prospech začlenenému žiakovi alebo žiakom, ktorí sú účastníkmi výchovy a vzdelávania, navrhne po písomnom súhlase orgánu miestnej štátnej správy v školstve a príslušného zariadenia výchovného poradenstva a prevencie zákonnému zástupcovi iný spôsob vzdelávania dieťaťa. Príslušný orgán miestnej štátnej správy v školstve uhradí zo štátneho rozpočtu zákonnému zástupcovi dieťaťa cestovné náklady vo výške ceny hromadnej dopravy na jeho dopravu do a zo školy, do ktorej bol žiak po zmene zaradený. Ak zákonný zástupca nesúhlasí so zmenou spôsobu vzdelávania svojho dieťaťa, o jeho ďalšom vzdelávaní rozhodne súd.
Podľa § 94 ods. 4. V ZŠ, ktoré nie sú špeciálnou školou, pôsobí školský špeciálny pedagóg, liečebný pedagóg, školský logopéd alebo školský psychológ, ak vzdelávajú viac ako 20 žiakov so ZZ okrem žiakov so ZZ vzdelávaných v špeciálnych triedach.
V ZŠ možno so súhlasom zriaďovateľa zriadiť špecializovanú triedu. V špecializovanej triede sa vzdelávajú žiaci, ktorí nemajú predpoklad úspešne zvládnuť obsah vzdelávania príslušného ročníka, na účely kompenzácie chýbajúceho obsahu vzdelávania. Žiaka do špecializovanej triedy zaraďuje riaditeľ školy na návrh triedneho učiteľa po vyjadrení výchovného poradcu a s informovaným súhlasom zákonného zástupcu žiaka na nevyhnutne potrebný čas, najviac na jeden školský rok. Špecializovanú triedu možno zriadiť pre najmenej štyroch žiakov a najviac ôsmich žiakov z jedného ročníka alebo viacerých ročníkov. Ak je počet žiakov v špecializovanej triede nižší ako štyria žiaci, špecializovaná trieda sa zruší. (§ 29 ods. 11 školského zákona).
TIP PRE RODIČA: Rodičia, spájajte sa ak viete, že je vo Vašom okolí viac detí (alebo sú rodičia ochotní dochádzať), pre ktoré by bolo možné zriadiť špeciálnu triedu v ZŠ, navrhnite to riaditeľovi, ktorému ponúknete pomoc pri zriadení. Nezabúdajte, že aj ZŠ má svoje priestorové limity, preto je potrebné snažiť sa o konsenzus, nie nátlak. Rozprávajte sa o pozitívach zriadenia špeciálnej triedy s riaditeľom, ale aj rodičmi detí už chodiacich do danej školy. Pretože ak chcete, aby boli taktní k Vám, buďte aj vy k nim. Ohľaduplnosť je potrebná na obidvoch stranách (zdravé deti / ich rodičia – deti so ZZ / ich rodičia), len vtedy zabezpečíme sociálnejšie prostredie.
Podmienky výchovy a vzdelávania detí so ZZ a žiakov so ZZ sú zhrnuté hlavne v § 94 až 108 školského zákona.
V § 94 ods.1 je zadefinované, že vzdelávanie detí so ZZ sa môže uskutočňovať
a) v školách pre deti so ZZ a žiakov so ZZ; tieto školy sú špeciálne školy,
1. v špeciálnych triedach, ktoré sa zriaďujú spravidla pre deti s rovnakým druhom zdravotného znevýhodnenia alebo žiakov s rovnakým druhom zdravotného znevýhodnenia; časť výchovno-vzdelávacieho procesu sa môže uskutočňovať v triede spoločne s ostatnými deťmi alebo žiakmi školy; niektoré vyučovacie predmety alebo činnosti môže dieťa alebo žiak absolvovať mimo špeciálnej triedy,
2. v triedach alebo výchovných skupinách spolu s ostatnými deťmi alebo žiakmi školy; ak je to potrebné, takéto dieťa alebo žiak je vzdelávaný podľa individuálneho vzdelávacieho programu, ktorý vypracúva škola v spolupráci so školským zariadením výchovnej prevencie a poradenstva; zákonný zástupca dieťaťa alebo žiaka má právo sa s týmto programom oboznámiť.
§ 94 ods. 2 školského zákona – Pri výchove a vzdelávaní detí so ZZ alebo žiakov so ZZ sa postupuje podľa vzdelávacích programov pre
a) deti a žiakov s mentálnym postihnutím,
e) deti a žiakov s narušenou komunikačnou schopnosťou,
f) deti a žiakov s autizmom alebo ďalšími pervazívnymi vývinovými poruchami,
g) deti a žiakov chorých a zdravotne oslabených,
h) deti a žiakov hluchoslepých,
i) žiakov s vývinovými poruchami učenia,
j) žiakov s poruchami aktivity a pozornosti,
k) deti a žiakov s viacnásobným postihnutím,
V ďalšom ods. 3 § 94 školského zákona sa ustanovuje, že ak ZZ dieťaťu alebo žiakovi špeciálnej triedy alebo špeciálnej školy znemožňuje, aby sa vzdelával podľa vzdelávacieho programu podľa ods. 2, dieťa alebo žiak sa vzdeláva podľa individuálneho vzdelávacieho programu, ktorý rešpektuje jeho špeciálne výchovno-vzdelávacie potreby - Individuálny vzdelávací program.
Podľa § 95 ods. 1 školského zákona – Výchova a vzdelávanie detí so ZZ alebo žiakov so ZZ sa uskutočňuje v týchto školách: a) materská škola, b) základná škola, c) stredné školy, d) praktická škola, e) odborné učilište.
Deti alebo žiaci sa do škôl podľa odseku 1 prijímajú na základe ich ZZ po diagnostických vyšetreniach zameraných na zistenie ich špeciálnych výchovno-vzdelávacích potrieb vykonaných zariadením výchovnej prevencie a poradenstva. (§ 95 ods. 3 školského zákona).
Podľa § 95 ods. 4 – Výchova a vzdelávanie v školách podľa § 95 ods. 1 sa uskutočňuje s využitím špeciálnych učebných pomôcok a kompenzačných pomôcok, ktoré spolu s učebnicami a špeciálne upravenými učebnými textami podľa špeciálnych výchovno-vzdelávacích potrieb dieťaťa alebo žiaka poskytuje bezplatne škola, v ktorej sa vzdeláva.
Výchova a vzdelávanie detí a žiakov v školách (ŠMŠ, ŠZŠ, SŠ, Praktická škola, Odborné učilište) sa prispôsobuje ich špeciálnym výchovno-vzdelávacím potrebám, na základe ktorých sa môžu tieto školy vnútorne diferencovať podľa druhu a stupňa ZZ detí alebo žiakov. (§ 95 ods. 6 školského zákona).
Deťom alebo žiakom podľa ods. 1 bariéry vyplývajúce z ich zdravotného znevýhodnenia pomáhajú prekonávať asistenti učiteľa (k naplneniu zákona často nedochádza z dôvodu nízkeho financovania a neakceptovania žiadostí zo škôl). (§ 95 ods. 9 školského zákona)
Podľa § 97 ods. 2 v základnej škole pre žiakov so ZZ (teda v ŠZŠ) možno predĺžiť dĺžku vzdelávania až o 2 roky. Dĺžku štúdia určí štátny vzdelávací program.
ZŠ pre žiakov so ZZ (ide o ŠZŠ) má spravidla deväť až jedenásť ročníkov s možnosťou zriadenia prípravného ročníka. Prípravný ročník je určený pre žiakov podľa § 2 písm. k), ktorí k 1. septembru dosiahli fyzický vek 6 rokov, nedosiahli školskú spôsobilosť a nie je u nich predpoklad zvládnutia prvého ročníka ZŠ so vzdelávacím programom podľa § 95 ods. 1 písm. b). Absolvovanie prípravného ročníka sa považuje za prvý rok plnenia povinnej školskej dochádzky. (§ 97 ods. 3 školského zákona)
§ 97 ods. 5 školského zákona – ZŠ podľa § 94 ods. 2 písm. a), ktorá vzdeláva žiakov s mentálnym postihnutím alebo s mentálnym postihnutím v kombinácii s iným postihnutím, sa vnútorne člení podľa stupňa mentálneho postihnutia žiakov na:
Výchova a vzdelávanie detí so ZZ alebo žiakov so ZZ sa uskutočňuje na základe ich ZZ po diagnostických vyšetreniach zameraných na zistenie ich špeciálnych výchovno-vzdelávacích potrieb vykonaných zariadením výchovnej prevencie a poradenstva. (§ 95 ods. 3 školského zákona).
Konkrétne úpravy vzdelávania žiakov so ZZ alebo so všeobecným intelektovým nadaním sa v základných a stredných školách uplatňujú na základe odporúčaní poradenských zariadení, ktoré pre školu vypracúvajú v súlade so všeobecnými záväznými právnymi a rezortnými predpismi.
Žiak skončil plnenie povinnej školskej dochádzky, ak od začiatku plnenia povinnej školskej dochádzky absolvoval desať rokov vzdelávania v školách podľa tohto zákona alebo dňom 31. augusta príslušného školského roka, v ktorom žiak dovŕšil 16. rok veku (§ 22 ods. 1 a 2 školského zákona). Žiakovi ôsmeho ročníka vzdelávacieho programu základnej školy, ktorý dovŕšil 16 rokov veku, riaditeľ školy umožní ukončiť deviaty ročník a získať nižšie stredné vzdelanie, ak je predpoklad úspešného ukončenia najneskôr do konca školského roka, v ktorom žiak dovŕši 17. rok jeho veku.
V zmysle § 97 ods. 2 školského zákona, ktorý upravuje podrobnosti o ZŠ pre žiakov so ZZ (ŠZŠ), je zadefinovaná možnosť predĺžiť dĺžku vzdelávania až o dva roky v takejto škole. Dĺžku štúdia určí štátny vzdelávací program. (ods. 3 prvá veta) ZŠ pre žiakov so ZZ má spravidla deväť až jedenásť ročníkov s možnosťou zriadenia prípravného ročníka.
Konečné rozhodnutie, na ktorú školu žiak pošle prihlášku ostáva na zákonnom zástupcovi. Na tomto mieste je nutné upozorniť na fakt, že pri výbere SŠ je potrebné citlivo vyberať učebný odbor, v ktorom sa žiak dokáže v budúcom živote uplatniť. Je dôležité spolu s výchovným poradcom poradenského zariadenia a so samotným dieťaťom hľadať taký učebný odbor, ktorý bude rozvíjať potenciál dieťaťa a ktorý je vhodný pre daný druh ZZ (napríklad pre žiaka so selektívnym mutizmom nebude vhodný odbor, v ktorom je potrebné veľa komunikovať s klientami, pre žiaka s obmedzenou motorikou bude ťažké zvládnuť manuálne zamerané učebné odbory...).
Každý žiak so špeciálnymi výchovno-vzdelávacími potrebami v SŠ musí mať v individuálnom rozsahu vypracovaný Individuálny výchovno-vzdelávací program (IVVP), ktorý v spolupráci so školským špeciálnym pedagógom alebo zariadením špeciálnopedagogického poradenstva vypracuje a priebežne dopĺňa triedny učiteľ.
Po ukončení vzdelávania sa môže aj žiak so ZZ prihlásiť na maturitnú skúšku - Usmernenie k prihlasovaniu žiakov so ZZ na maturitnú skúšku.
Do odborného učilišťa sa prijímajú žiaci s mentálnym postihnutím alebo žiaci s mentálnym postihnutím v kombinácii s iným zdravotným postihnutím, ktorí ukončili vzdelávanie v poslednom ročníku ZŠ, alebo ukončili povinnú školskú dochádzku (§ 101 ods. 1 školského zákona) - Sieť školských zariadení.
Približný postup pri rozhodovaní sa pre vhodnú Materskú / Základnú školu
• Informujte vedenie škôlky/školy o tom, že Vaše dieťa má špeciálne potreby a aké (napr. potrebuje pomoc pri pohybe, služby asistenta, nosí načúvací prístroj, pohybuje sa na vozíku, ...), akým spôsobom komunikuje, aké má problémy v rámci socializácie a podobne.
• Od CŠPP budete potrebovať závery psychologického a špeciálnopedagogického vyšetrenia, ktoré budú obsahovať podrobné informácie o miere vplyvu zdravotného postihnutia na vývin dieťaťa a tiež odporúčania k spôsobu zaškolenia (či dieťa bude zaradené v špeciálnej škôlke/škole alebo v bežnej škôlke/škole...).
Iné formy plnenia povinnej školskej dochádzky
§ 24 ods. 1 školského zákona určuje, že o povolení individuálneho vzdelávania rozhoduje riaditeľ školy, do ktorej bol žiak prijatý (ďalej len "kmeňová škola"), na základe písomnej žiadosti zákonného zástupcu maloletého žiaka. Ďalej § 24 ods. 3 školského zákona dopĺňa, že – K žiadosti o povolenie individuálneho vzdelávania podľa odseku 2 písm. a) zákonný zástupca alebo plnoletý žiak priloží vyjadrenie všeobecného lekára pre deti a dorast. Vzdelávanie žiaka zabezpečuje škola, ktorá rozhodla o povolení individuálneho vzdelávania, a to v rozsahu najmenej 2 hodiny týždenne.
§ 26 školského zákona ods. 2 - 4 – Vzdelávanie podľa individuálneho učebného plánu môže riaditeľ školy povoliť žiakovi s nadaním alebo podľa závažných dôvodov, najmä tehotenstva a materstva. Individuálny učebný plán môže riaditeľ školy povoliť aj iným žiakom. Súčasne s povolením vzdelávania podľa individuálneho učebného plánu dohodne riaditeľ školy so zákonným zástupcom žiaka alebo s plnoletým žiakom podmienky a organizáciu vzdelávania podľa individuálneho učebného plánu, ktoré musia byť v súlade so schváleným školským vzdelávacím programom a sú záväzné pre obe strany. Individuálny učebný plán vypracuje škola v spolupráci s pedagogickými zamestnancami a odbornými zamestnancami. Individuálny učebný plán schvaľuje riaditeľ školy.
Ak zdravotné znevýhodnenie dieťaťu alebo žiakovi špeciálnej triedy alebo špeciálnej školy znemožňuje, aby sa vzdelával podľa vzdelávacieho programu podľa ods. 2, dieťa alebo žiak sa vzdeláva podľa individuálneho vzdelávacieho programu („IVP“), ktorý rešpektuje jeho špeciálne výchovno-vzdelávacie potreby (ods. 3 § 94 školského zákona).
Podľa § 2 písmeno i) Na účely školského zákona sa rozumie špeciálnou výchovno-vzdelávacou potrebou požiadavka na úpravu podmienok, obsahu, foriem, metód a prístupov vo výchove a vzdelávaní pre dieťa alebo žiaka, ktoré vyplývajú z jeho ZZ alebo nadania alebo jeho vývinu v sociálne znevýhodnenom prostredí, uplatnenie ktorých je nevyhnutné na rozvoj schopností alebo osobnosti dieťaťa alebo žiaka a dosiahnutie primeraného stupňa vzdelania a primeraného začlenenia do spoločnosti.
Tieto požiadavky sú rozvinuté aj v § 144, ods. 2 a 3 v znení: Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú. Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice, učebné texty, pracovné zošity, multimediálne pomôcky a špeciálne didaktické a kompenzačné pomôcky; nepočujúcim deťom a žiakom sa zabezpečuje právo na vzdelávanie v slovenskom posunkovom jazyku ako ich prirodzenej komunikačnej forme; 14) nevidiacim deťom a žiakom sa zabezpečuje právo na výchovu a vzdelávanie s použitím Braillovho písma; deťom a žiakom s narušenou komunikačnou schopnosťou sa zabezpečuje právo na výchovu a vzdelávanie prostredníctvom náhradných spôsobov dorozumievania.
Školský zákon § 3 písm. i) definuje aj zdokonaľovanie procesu výchovy a vzdelávania podľa výsledkov dosiahnutých v oblasti vedy, výskumu a vývoja, no bohužiaľ kvôli nedostatočnému vzdelávaniu pedagógov a financiám k tomu nedochádza.
IVP sa vytvára aj dieťaťu, ktoré je v integrácii a nemôže sa vzdelávať podľa vzdelávacích programov danej školy. Nájdete to § 7 ods. 5: Ak škola vzdeláva začlenené deti so špeciálnymi výchovno-vzdelávacími potrebami alebo žiakov so špeciálnymi výchovno-vzdelávacími potrebami, vytvára pre ne podmienky prostredníctvom IVP alebo prostredníctvom vzdelávacích programov určených pre školy, ktoré vzdelávajú deti so špeciálnymi výchovno-vzdelávacími potrebami alebo žiakov so špeciálnymi výchovno-vzdelávacími potrebami.
Podľa § 94 ods. 2. školského zákona – Výchova a vzdelávanie detí so ZZ a žiakov so ZZ sa uskutočňuje aj v ostatných školách podľa školského zákona v triedach alebo výchovných skupinách spolu s ostatnými deťmi alebo žiakmi školy; ak je to potrebné, takéto dieťa alebo žiak je vzdelávaný podľa IVP, ktorý vypracúva škola v spolupráci so školským zariadením výchovnej prevencie a poradenstva; zákonný zástupca dieťaťa alebo žiaka má právo sa s týmto programom oboznámiť.
Štátne vzdelávacie programy obsahujú osobitosti a podmienky na výchovu a vzdelávanie detí a žiakov so špeciálnymi výchovno-vzdelávacími potrebami, najmä materiálne a personálne, vrátane špeciálnej kompenzačnej, rehabilitačnej, didaktickej a audiovizuálnej techniky vyžadovanej vzhľadom na príslušný druh a stupeň zdravotného postihnutia (§ 6 ods. 4 písmeno p). Ide o informácie, ktoré by pri vypracovaní IVP, respektíve ako ŠPÚ udáva individuálny výchovno-vzdelávací program, ktorý je príloha č. 1 na konci dokumentu.
Individuálny výchovno-vzdelávací program (IVVP) pre žiaka so špeciálnymi výchovno-vzdelávacími potrebami obsahuje:
• osobné údaje o žiakovi
• základné údaje o žiakovi vyplývajúce z odborných vyšetrení (psychologické, špeciálno-pedagogické, ap.)
• špecifiká vyučovacieho procesu:
⇒ požiadavky na úpravu prostredia školy a triedy
⇒ úprava organizácie výchovno-vzdelávacieho procesu
⇒ aplikáciu špeciálnych vzdelávacích postupov a modifikáciu obsahu vzdelávania
⇒ spôsob hodnotenia a klasifikácie
⇒ špecifiká organizácie a foriem vzdelávania
⇒ požiadavky na zabezpečenie kompenzačných pomôcok a špeciálnych učebných pomôcok
⇒ zabezpečenie servisu odborníkov – špeciálneho pedagóga, liečebného pedagóga, psychológa, logopéda a iných
• dlhodobé a krátkodobé ciele výchovno-vzdelávacieho procesu
POZOR: Bohužiaľ, ako nás rodičia informujú, to tak nie je. Tieto informácie v dokumentácii o ich dieťati so ZZ chýbajú, školy ich o IVP neinformujú a častokrát túto dokumentáciu rodičia nedostanú do ruky, aby ak majú pomocníka, ale špeciálneho pedagóga, ktorý pracuje s ich dieťaťom so ZZ v domácom prostredí (rodičia si ho platia sami, ak chcú aby ich dieťaťa so ZZ napredovalo) postupoval podľa IVP a došlo k zosúladeniu vzdelávania. Mnohé školy tým porušujú (a to aj špeciálne školy) § 94 ods. 2 školského zákona, kde je jasne napísané, že zákonný zástupca dieťaťa alebo žiaka má právo sa s týmto programom oboznámiť. Žiadajte si to a skontrolujte, či IVP obsahuje horeuvedené informácie.
Základom vypracovania IVP je v rámci školského vzdelávacieho programu urobiť špecifické úpravy v individuálnom rozsahu a kvalite tak, aby zodpovedali špeciálnym výchovno-vzdelávacím potrebám konkrétneho dieťaťa. Individuálny výchovno-vzdelávací program vypracováva učiteľ v spolupráci so špeciálnym pedagógom, prípadne ďalšími zainteresovanými odbornými pracovníkmi CŠPP podľa potreby. CŠPP sa vyjadrí k počtu hodín, prípadne k obsahu učiva (môžu odporúčať postupovať podľa učebných osnov nižšieho, vyššieho ročníka). Ostatné by si mala škola urobiť sama. Pri vypracovaní IVP je dôležitá práve preto, aby sa program prispôsobil individuálnym edukačným potrebám konkrétneho dieťaťa.
IVP podpisuje riaditeľ školy, učiteľ, špeciálny pedagóg a zákonný zástupca dieťaťa. IVP sa môže upravovať a doplňovať podľa aktuálnych špeciálnych výchovno-vzdelávacích potrieb dieťaťa. Zmeny je potrebné konzultovať so všetkými zainteresovanými odborníkmi a zákonným zástupcom dieťaťa. (Aplikácia VP pre žiakov so ZZ a všeobecným intelektovým nadaním)
Pri školskej integrácii sa IVP vytvára aj na základe školského vzdelávacieho programu a ten musí byť vypracovaný v súlade s princípmi a cieľmi výchovy a vzdelávania platnej legislatívy a s príslušným štátnym vzdelávacím programom a vzdelávacím programom pre žiakov so ZZ podľa druhu postihnutia. Do školského vzdelávacieho programu sa zaraďujú pre žiakov so ZZ aj špecifické vyučovacie predmety, ktoré daní žiaci potrebujú podľa odporúčania CŠPP.
Do školského vzdelávacieho programu sa zaraďujú vyučovacie predmety zo vzdelávacej oblasti Špeciálnopedagogická podpora príslušného vzdelávacieho programu žiaka so ZZ. Pre každý druh postihnutia sú v oblasti Špeciálnopedagogická podpora zaradené iné vyučovacie predmety, viď Vzdelávacie programy na stránke statpedu.sk.
V prípade ak poradenské zariadenie odporučí, že konkrétny žiak nepotrebuje niektorý zo špecifických vyučovacích predmetov, musí o tom vydať písomné vyjadrenie, ktoré škola vedie ako prílohu v Návrhu na vzdelávanie dieťaťa alebo žiaka so špeciálnymi výchovnovzdelávacími potrebami v materskej škole, v ZŠ, v SŠ a v špeciálnej škole.
IVP musí rešpektovať špeciálne výchovno-vzdelávacie potreby dieťaťa alebo žiaka. Výchova a vzdelávanie sa má uskutočňovať s využitím špeciálnych učebných, kompenzačných pomôcok, ktoré spolu s učebnicami a špeciálne upravenými učebnými textami podľa špeciálnych výchovno-vzdelávacích potrieb dieťaťa alebo žiaka poskytuje bezplatne škola. Dôležitou súčasťou je aj priestorové a materiálno technické zabezpečenie zohľadňujúce podmienky ochrany zdravia v rámci individuálneho vzdelávania.
INFORMÁCIA: Pre žiaka so ZZ, ktorý postupuje podľa IVP v špeciálnej škole, by mal byť IVP vytváraný s prihliadnutím k súčasnému stavu žiaka a podľa jeho individuálnych schopností. V závislosti od jeho individuálnych schopností je možné IVP tvoriť variabilne aj v rámci ročníkov, zvlášť pri deťoch s viacnásobným postihnutím, kde by pedagógovia mali vždy prihliadať aj na ďalšie prítomné postihnutia. Takýto postup by mal byť na špeciálnych, ale ja na bežných školách, ak je dieťa integrované.
POZOR: Pri IVP sa nezohľadňuje v súčasnosti znížená miera vyučovacej povinnosti vplyvom ZZ a následne skráteného vyučovania. Celý proces výchovy a vzdelávania si vyžaduje podľa zákona prispôsobenie sa vývoju dieťaťa so ZZ, čo znamená iné tempo, spôsob a prístup vzdelávania, iné štandardy, špeciálne prostredie, personál, no napriek tomu to vzdelávacie programy ZZ nezohľadňujú, bohužiaľ, ani na mnohých špeciálnych školách. Skrátená dotácia sa rešpektuje iba pri deťoch chorých a zdravotne oslabených, no vzdelávacie programy pre tieto deti a žiakov sú v MŠ pri zdravotníckom zariadení, v špeciálnej triede pre deti choré a zdravotne oslabené v MŠ, v triede MŠ spolu s inými deťmi, t.j. v školskej integrácii (podľa § 94 ods.1 písm. b) bod 2 zákona č. 245/2008 Z. z)
INFORMÁCIA OD ŠTÁTNEJ ŠKOLSKEJ INŠPEKCIE: Podrobnejšie rozpracovanie tohto ustanovenia vo všeobecne záväzných právnych predpisoch nie je k dispozícii, preto realizácia tohto vzdelávania je plne na rozhodnutí riaditeľa školy. Riaditeľ školy by pri svojom rozhodovaní mal primárne vychádzať zo zdravotného stavu dieťaťa, respektíve vplyvu zdravotného stavu na kvalitu osvojovania vedomostí tak, aby bola zachovaná kontinuita vzdelávania. Je jasné, že inak sa budú plánovať predmety a hodiny dieťaťa napr. po autonehode, dieťaťa s onkologickým ochorením a inak dieťaťa s mentálnym postihnutím, či viacnásobným postihnutím.
Do Záznamu o individuálnej činnosti sa zapisuje konkrétne preberané učivo, ktoré by malo byť v súlade s učivom zapracovaným do individuálneho výchovno-vzdelávacieho programu a nemusí korešpondovať s obsahom učiva konkrétneho ročníka, ktorý žiak práve navštevuje. Ročník, ktorý žiak navštevuje je postupový – t.j. ak prospel, postupuje do vyššieho ročníka, no obsah učiva sa v zmysle § 94 ods. 3 prispôsobí jeho ŠVVP.
INFORMÁCIA: Ak by sa tieto podmienky a zabezpečenia dodržiavali, potom by vyučovanie detí so ZZ mohlo prebiehať bez zbytočného stresu a ďalších prejavov s negatívnym dopadom na psychiku detí ale aj pedagógov. V súčasnosti to nie je možné a to buď z dôvodu personálneho (nedostatok asistentov), priestorového a celkovo z dôvodu nízkeho financovania školy alebo zariadenia, ale aj z dôvodu nevytvárania IVP podľa potrieb dieťaťa. Cieľom IVP u detí (najmä u detí s viacnásobným postihnutím) by malo byť dosiahnutie takej miery rozvoja osobnosti, že bude môcť samostatne fungovať v niektorých elementárnych a praktických situáciách podľa genetických predispozícií a súčasného zdravotného stavu. Prostriedkom by mal byť rozvoj senzomotoriky, komunikácie, sociálnych zručností, sebaobsluhy.
Bojujme, rodičia, za to, aby tento cieľ bol na školách samozrejmosťou aj pre tých najslabších.
Nezabúdajte, že o všetko musíte požiadať písomnou formou - písomnou žiadosťou.
• Iba na písomnú žiadosť je možné dať odpoveď vo forme oficiálneho písomného rozhodnutia, s ktorým ak nesúhlasíte je možné podať odvolanie. Na ústnu odpoveď odvolanie nenapíšte, ani sa nedovoláte nápravy.
• Ak si nie ste istí, požiadajte školu o informáciu, či je na písomnú žiadosť určený záväzný formulár alebo je potrebné, aby ste žiadosť sformulovali sami a aké prílohy je potrebné k žiadosti priložiť.
• Písomnú žiadosť doručte škole osobne alebo poštou ako doporučenú zásielku (aby ste vedeli zdokladovať, že ste škole svoju žiadosť doručili). Ak budete žiadosť škole doručovať osobne, z Vami podpísanej žiadosti si urobte kópiu, na ktorú si dáte potvrdiť prevzatie žiadosti s vyznačením dátumu, kedy škola žiadosť prevzala a podpisom osoby, ktorá žiadosť prevzala.
• Ak ste podali písomnú žiadosť, škola musí o nej rozhodnúť vo forme oficiálneho písomného rozhodnutia, ktoré má povinné zákonné náležitosti. V rozhodnutí musí škola uviesť podľa akého ustanovenia (paragrafu), akého zákona rozhodla a svoje rozhodnutie musí odôvodniť. Na konci rozhodnutia musí byť „Poučenie“, z ktorého sa dozviete, či sa proti rozhodnutiu môžete odvolať a v akej lehote odvolanie podať.
• Ak by Poučenie v rozhodnutí chýbalo, alebo bolo nesprávne, máte právo sa odvolať v predĺženej lehote 3 mesiacov odo dňa, kedy vám bolo rozhodnutie doručené (namiesto všeobecnej 15-dňovej lehoty).
• Ak s rozhodnutím nie ste spokojní, podajte odvolanie (nie sťažnosť !!!).
• Odvolanie adresujte škole, ktorá rozhodnutie vydala.
• Žiadosť o prijatie do MŠ, resp. ŠMŠ (na rozhodovanie riaditeľov MŠ a ŠMŠ o prijímaní detí do MŠ sa nevzťahuje správny poriadok – teda sa proti nemu nedá odvolať ako proti "klasickému" rozhodnutiu riaditeľa školy. Podrobne k prijímaniu na predprimárne vzdelávanie detí je tu: https://www.minedu.sk/data/files/8118_prijimanie-deti-na-predprimarne-vzdelavanie_aktualizacia-august-2018.pdf
• Žiadosť o prijatie do ZŠ, resp. ŠZŠ (špeciálna škola nemá povinnosť prijať Vaše dieťa, no spádová musí. Ale je potrebné, aby zdôvodnili prečo Vaše dieťa neprijímajú a navrhli spolu s CŠPP, kde Vaše dieťa môže byť umiestnené v rámci povinnej školskej dochádzky). V prípade, ak zákonný zástupca so zaradením dieťaťa do inej školy súhlasí, školský úrad mu uhradí cestovné náklady vo výške ceny hromadnej dopravy na jeho dopravu do a zo školy, do ktorej bol žiak po zmene zaradený.
• Žiadosť o povolenie individuálneho vzdelávania zo zdravotných dôvodov
• Žiadosť o povolenie štúdia individuálneho učebného plánu
• obec - základné školy, materské školy,
• samosprávny kraj - stredné školy,
• okresný úrad v sídle kraja, t.j. Okresný úrad Bratislava, Trnava, Banská Bystrica, Žilina, Nitra, Trenčín, Košice, Prešov – materské, základné, stredné školy pre deti so špeciálnymi výchovno-vzdelávacími potrebami, praktické školy, odborné učilištia, špeciálne výchovné zariadenia, centrá špeciálno-pedagogického poradenstva, centrá pedagogicko-psychologického poradenstva,
• štátom uznaná cirkev alebo náboženská spoločnosť – cirkevné školy,
• iná právnická osoba alebo fyzická osoba – súkromné školy.
• rozhodnutie riaditeľa zruší a vec mu vráti na ďalšie konanie,
• rozhodnutie riaditeľa priamo zmení,
• odvolanie zamietne a rozhodnutie potvrdí.

References: § 130
 § 5
 § 3
 § 28
 súd 
 § 38
 § 38
 § 2
 § 2
 § 19
 § 22
 § 19
 súd 
 § 29
 § 94
 § 94
 § 94

§ 94
 § 94
 § 95
 § 95
 § 95
 § 97
 § 2
 § 95

§ 97
 § 94
 § 97

§ 24
 § 24

§ 26
 § 94
 § 2
 § 144
 § 3
 § 7
 § 94
 § 94
 § 94
 § 94